1 dood, talle beseer in taxi-ongeluk in Jhb | Netwerk24
Een persoon is Donderdagoggend dood en verskeie beseer in ’n ongeluk op die M1 naby die Corlettweg-afrit in Johannesburg.Foto: Netcare 911Een persoon is Donderdagoggend dood en verskeie mense beseer in ’n minibustaxi-ongeluk op die M1 naby die Corlettweg-afrit in Johannesburg. “Die taxi het glo in ’n noordelike rigting gery toe dit omgeslaan het, oor die hoofweg se versperring geslinger is en op sy wiele te lande gekom het,” sê Chris Botha, woordvoerder van die nooddiens Netcare 911. “Met paramedici en die brandweer se aankoms op die toneel het beseerde mense op die pad gelê. Sommige het kritieke beserings opgedoen, terwyl ander slegs lig beseer is. Een man is op die toneel dood.” Die beseerdes is op die toneel behandel voordat hulle na hospitale geneem is.25 Mense is Donderdagoggend beseer in ’n botsing tussen ’n bakkie en ’n motor op die N1 naby die R21-afrit in Pretoria. Foto: ER24* In ’n ander voorval is 25 mense Donderdagoggend beseer in ’n botsing tussen ’n bakkie en ’n motor op die N1 naby die R21-afrit in Pretoria. “Na wat verneem word het een van die bakkie se bande gebars, waarna die bestuurder beheer oor die voertuig verloor het. Die voertuig het omgeslaan en die insittendes agterop die bakkie is afgeslinger,” sê Russel Meiring, ER24-woordvoerder. “Die bakkie het op sy sy in die regterbaan van die hoofweg gelê.” Twee van die 25 pasiënte het kritieke beserings opgedoen. Die ander 23 is lig tot matig beseer. Nadat die beseerdes op die toneel behandel is, is hulle na verskeie hospitale in die gebied geneem. Die verkeer in die gebied is erg deur die botsing ontwrig.Die plaaslike owerhede was op die toneel om die voorval te ondersoek. Meer Stories
1 dood, 4 beseer in botsing in Vrystaat
9 mense dood toe 3 taxi’s bots